paragraph_text: Veliki ili visoki namjesnik Škotske (eng. High Steward, Great Steward of Scotland), majordom na škotskom kraljevskom dvoru, koji se brinuo za održavanje i funkcioniranje dvora. Škotski kralj David I. (1124. – 1153.) dodijelio je oko 1150. godine normanskom barunu Walteru Fitzalanu († 1177.) naslov velikog namjesnika (stjuard) i otada je on bio nasljedan u toj obitelji. S vremenom su članovi obitelji preuzeli naslov namjesnika, odnosno stjuarda, i pretvorili ga u obiteljsko ime. Tako je 1371. godine nastala kraljevska linija obitelji Stuart.